Aguinaldo

Aguinaldo ta un genero di musica folklorico tradicional di Venezuela, caracteristico di e fiestanan di temporada di Pasco. E ta popular den varios pais Latino Americano y tambe den parti di Caribe. Variantenan di aguinaldo a desaroya na Aruba, Corsou, Puerto Rico y Trinidad, cada uno cu su propio influencia y tradicionnan local. 

 Origen  
Aguinaldo ta basa riba e asina yama "villancicos", canticanan di Pasco na Spaño introduci na e Mundo Nobo door di e Spañonan den siglo diesseis.Aguinaldo, Gobierno di Aruba Tradicionalmente e ta wordo interpreta durante e dianan di Pasco y durante e temporada di fiesta. E structura prevalecente ta un melodia simpel cu ta sigui un patronchi convencional di refran, verso y coro. Letra di e canticanan ta trata temanan relaciona cu e nacemento di Hesus, santo y angelnan.

Den idioma Spaño, e palabra aguinaldo ta nifica e "regalo" cu ta wordo ofreci durante e temporada di Pasco segun tradicion di e Spañonan. Den Sur America, e palabra ta wordo uza tambe pa referi na e bonus di Pasco, e pago extra cu e trahado ta ricibi di su doño di trabou na fin di aña. 

 Venezuela 
Aguinaldo ta un genero di musica di Pasco di Venezuela cu tin un tradicion cultural-religioso. Hopi biaha e ta wordo interpreta durante "paranda", cu ta referi na gruponan casual di hende, hopi biaha famia of amigo, cu alegremente ta bay di cas pa cas hibando nan canto. E “parandero” of “aguinalderonan” ta anuncia nan yegada den canto y ta busca pa haya entrada na e cas di famia y amigonan pa conta e historia di nacemento di Cristo, y pa compartí den e goso di e mensahe di Paz riba Tera y na tur Hende di Bon Boluntad. Aguinaldo tambe ta wordo toca ora di celebra misa di Pasco.

E canto di aguinaldo ta consisti generalmente di seis strofa. E musica ta wordo toca cu instrumentonan tipico manera e cuarta (un guitara chikito di cuater cuerde), tambor y  maraca. Otro instrumentonan cu hopi biaha ta wordo uza ta fio, guitara, tambu, mandolin, bandola (mandolin crioyo), caha (un tipo di tambor), y marimbula (un instrumento Afrovenezolano). A cambio di e entretenimento, “paranderonan” ta wordo ofrece tradicionalmente cuminda y bebida, entre otro: ayaca, ròm y ponche crema. 

Algun aguinaldo conoci ta: Niño Lindo, Din, Din, Din, Cantemos, Cantemos, Nació El Redentor, Burrito Sabanero, Tun Tun, Tucusito, Un Feliz Año Pa' Ti y A Ti Te Cantamos

 Caribe 
 Puerto Rico 
Na Puerto Rico, e aguinaldo ta un tradicion hereda di e colonisadornan Spaño na e isla y ta referi na un regalo musical cu ta wordo ofreci durante e temporada di Pasco. Aguinaldo ta wordo toca mayoria biaha pa “paranderonan” (of “trullas”) durante e dianan di fiesta di Pasco. Como genero, aguinaldo ta wordo toca principalmente na radio riba dianan clave di e temporada di Pasco: bispo di Pasco y Dia di Pasco [(24 y 25 di december), bispo di Aña Nobo y Dia di Aña Nobo (31 di december y 1 di januari), bispo di Tres Rey y e Dia di Tres Rey (5 y 6 di yanüari). Aguinaldo tambe ta wordo toca na celebracionnan di misa di Pasco. thumb|Bordonua, guitara tipico di Puerto Rico.

No obstante cu e tradicion di paranda pocopoco ta bayendo perdi na Puerto Rico, un album di aguinaldo Puerto Riqueño a debuta na december 2019 den e top 10 di Album Tropikal di Billboard.

Musica di aguinaldo tabata wordo toca cu instrumentonan tipico manera e bordonua y e tiple, ambos guitaranan tipico, cuarta, wiri (guiro), campana, bari di bomba, acordeon y maraca. Cu tocadonan di bordonua birando mas dificil pa haya, e guitara a bira e instrumento basico pa compaña e cuarta. Awendia instrumentonan di metal y mas aleu tur loke cu ta haci zonido, ta wordo uza.

 Trinidad 
Na Trinidad, aguinaldo, tambe conoci como serenal, ta  musica folklorico vibrante introduci pa inmigrantenan Venezolano y cu ta wordo canta na Spaño. E ta deriva di e genero parang, cu ta nifica paranda na Trinidad, unda gruponan ("paranderonan") ta bay di cas pa cas, uzando cualke instrumento cu tin na man. Instrumentonan popular di parang ta e cuarta y maraca.

 Corsou 
Aguinaldo a desaroya como parti di e cultura folklorico di Corsou dor di influencia Venezolano, combina cu e tradicionnan catolico existente riba e isla desde e periodo colonial. E genero a wordo introduci rond di e decada 1960, cu sosten y promocion di Consulado Venezolano y otro organisacionnan cultural.René Römer et al.,Hoofdstuk VIII Muziek en dans, Den: Cultureel mozaïek van de Nederlandse Antillen (1977) Durante prome añanan, e musica alegre di aguinaldo tabata mas popular na Corsou cu na Aruba, specialmente bou di hubentud. Hunto cu e musica, varios instrumento tipico Venezolano tambe a cuminsa aparece den Caribe Hulandes, entre nan e harpa Venezolano y e instrumento conoci como furruco.

E musica ta wordo interpreta pa un grupo cu yama “paranderos", cu ta consisti di musiconan manera cantante, guitarista, tocado di tambu, y bailarinnan cu ta canta e coro. Compositornan local ta compone aguinaldo na idioma Papiamento, adaptando e genero na e contexto local.Letter A t/m D - Aguinaldo, Encyclopedie van Curaçao (2007)
</ref>

Awendia, pa e festividatnan di fin di aña, doñonan di tienda ta contracta musiconan pa toca sea aguinaldo, gaita òf tambu dilanti di nan tienda pa asina atrae mas cliente y crea un laso cu e comunidad. Den e temporada aki tambe ta scucha e ritmo di aguinaldo den jingles na radio y television.

 Aruba 
E aguinaldo di Aruba ta un musica folklorico di origen Venezolano. E ta wordo toca den temporada di Pasco na luganan cu hopi trafica pa hende, manera caya grandi di Playa of San Nicolas, supermercado y centronan comercial. Tambe e ta scucha na television y radio emisoranan. E gruponan ta consisti primordialmente entre 10 pa 20 mucha muhe cu ta canta, toca cuarta, y tambor. E temanan ta hopi biaha religioso.Muziek op Aruba, BNA, Depto. Arubiana (2007) 

Desde su introduccion den añanan 1960 ta tene festival di aguinaldo y ta promove uzo di idioma Papiamento den su canto. Gruponan di aguinaldo tabata organisa segun bario y den famia y amigonan; algun grupo popular di decada 60 y 70 tabata:
 Aguinaldo Voces Brazilenas - Brazil 
 Aguinaldo La Caminata - San Nicolas 
 Aguinaldo Voces Navidenas - Pos Chikito
 Las Blancas Palomitas - Tanki Leendert 
 Las Mañanitas - Savaneta

Na Aruba, e palabra paranda ta referi principalmente na e tradicion di dande, ora cu e paranderonan ta bay di cas pa cas pa canta riba bispo di Aña Nobo.

Kategoria:Músika
Kategoria:Venezuela